
Úmysly Apoštolátu modlitby
na rok 2027
Modlitbové úmysly, ktoré Svätý Otec zveril svojej celosvetovej sieti modlitby
a úmysly Konferencie biskupov Slovenska

JANUÁR 2027 – Za objavovanie sily modlitby
Úmysel Svätého Otca: Modlime sa, aby všetci v Cirkvi objavovali silu modlitby ako osobného stretnutia s Pánom, ktoré premieňa srdcia i svet.
Úmysel našich biskupov: Za lektorov v našich farnostiach, aby boli pri prednášaní Božieho slova vnímavými nástrojmi Ducha Svätého.

FEBRUÁR 2027 – Za tých, čo sa starajú o zdravie iných
Úmysel Svätého Otca: Modlime sa, aby tí, ktorí sa všestranne starajú o zdravie druhých, sami dostávali potrebnú podporu a aby mohli trpezlivo, múdro a odhodlane otvárať cesty k vnútornému uzdraveniu a nádeji.
Úmysel našich biskupov: Za chorých a trpiacich, aby im spoločnosť i zdravotnícke zariadenia zabezpečili dôstojné podmienky na liečbu a aby v čase skúšky nachádzali láskavú oporu.

MAREC 2027 – Za rešpektovanie dôstojnosti ľudského života
Úmysel Svätého Otca: Modlime sa, aby sme v prostredí zameranom na výkon a okamžité výsledky vedeli vnímať a ctiť si jedinečnú dôstojnosť každého človeka: nás samých i tých druhých.
Úmysel našich biskupov: Za viacdetné rodiny, aby nachádzali pochopenie a všestrannú podporu zo strany štátu, spoločnosti aj Cirkvi.

APRÍL 2027 – Za dar umenia, ktoré poľudšťuje
Úmysel Svätého Otca: Modlime sa, aby sme umenie vnímali ako ozajstný dar, ktorý nás robí ľudskejšími, pozdvihuje nám ducha a pomáha nám nachádzať Božiu krásu v stvorení.
Úmysel našich biskupov: Za umelcov, aby prostredníctvom svojho talentu a diel pomáhali ľuďom pozdvihovať dušu k Bohu.

MÁJ 2027 – Za pracovné príležitosti pre všetkých
Úmysel Svätého Otca: Modlime sa, aby technologický rozvoj vytváral dôstojné pracovné príležitosti a aby spolupráca medzi generáciami pripravila budúcnosť, kde každý môže uplatniť svoje talenty pre spoločné dobro.
Úmysel našich biskupov: Za mladých ľudí, aby všetky svoje schopnosti využívali na budovanie hodnotných projektov a pre spoločné dobro.

JÚN 2027 – Za správne používanie umelej inteligencie
Úmysel Svätého Otca:    Modlime sa, aby bol vývoj umelej inteligencie vždy v službe ľudskej dôstojnosti a aby sme ju vedeli múdro používať.
Úmysel našich biskupov:    Za nové kňazské i rehoľné povolania a za dobré vzory, ktoré budú inšpirovať mnohých mladých ľudí na ceste zasväteného života.

JÚL 2027 – Za starých rodičov a seniorov
Úmysel Svätého Otca:   Modlime sa, aby si všetci v Cirkvi vždy vážili poklad viery a múdrosti, ktorý nám ponúkajú starí rodičia a seniori, a aby sme boli ochotní učiť sa z ich skúseností.
Úmysel našich biskupov:       Za opatrovateľov starých ľudí, aby sme si ich obetavú službu vážili a aby mohli pracovať vo vyhovujúcich podmienkach.

AUGUST 2027 – Za mladých hľadajúcich svoje povolanie
Úmysel Svätého Otca:  Modlime sa, aby mladí ľudia pri hľadaní svojho povolania spoznali v Ježišovi Kristovi spoločníka na ceste, ktorému môžu otvoriť svoje srdcia.
Úmysel našich biskupov: Za mladých ľudí na Slovensku, aby v duchu svetového stretnutia mládeže s radosťou objavovali Krista a stávali sa jeho odvážnymi svedkami vo svojom okolí.

SEPTEMBER 2027 – Za celkové ekologické obrátenie
Úmysel Svätého Otca: Modlime sa, aby sme sa učili novému vzťahu k prírode, správne ju chránili a pri kontemplovaní diela stvorenia našli cestu, ako žiť vo väčšom súlade a vo vďačnosti.
Úmysel našich biskupov: Za dar múdrosti pre občanov i politikov, aby sme si v nadchádzajúcich voľbách vybrali zodpovedných a čestných zástupcov štátu.

OKTÓBER 2027 – Za kresťanské spoločenstvá
Úmysel Svätého Otca: Modlime sa, aby z každej farnosti, z každého spoločenstva či skupiny kresťanov vyžaroval misionársky zápal, ktorý formuje nových učeníkov v službe evanjelia.
Úmysel našich biskupov: Za všetkých veriacich, aby ich modlitba svätého ruženca viedla k rozjímavému postoju podľa vzoru Panny Márie, našej Matky.

NOVEMBER 2027 – Za začleňovanie migrantov
Úmysel Svätého Otca: Modlime sa, aby migrantov a vysídlencov, ktorí boli vykorenení zo svojho prostredia, sprevádzala a utešovala Svätá rodina, a aby našli spoločenstvá, ktoré ich dôstojne a solidárne prijmú a pomôžu im začleniť sa.
Úmysel našich biskupov: Za všetky duše v očistci, najmä však za tie, na ktoré si nikto osobitne nespomína, aby čoskoro dosiahli plnosť večnej radosti.

DECEMBER 2027 – Za kresťanské povolanie rodiny
Úmysel Svätého Otca: Modlime sa, aby kresťanské rodiny v spoločnosti živo svedčili o evanjeliu a aby sa učili byť stále viac ohniskami viery, nádeje a lásky.
Úmysel našich biskupov: Za všetky rodiny a všetkých ľudí, aby zažívali radosť z účasti na Božom pláne a v každodennom živote vnímali Krista uprostred nich.

